**OBRAZLOŽENJE**

Sukladno članku 81. Zakona o vodnim uslugama (NN 66/19), Vodoopskrba i odvodnja d.o.o. kao javni isporučitelj vodnih usluga dužna je ustrojiti vodno redarstvo i putem vodnih redara koji su radnici javnog isporučitelja vodnih usluga, provoditi nadzor nad primjenom odredbi o obvezi priključenja građevina na komunalne vodne građevine i sustav javne vodoopskrbe i odvodnje kao i nadzor nad pražnjenjem otpadnih voda iz individualnih sustava odvodnje, sve sukladno članku 55. Zakona o vodnim uslugama i članku 77. stavak 1. i 5., članku 79. stavak 2. Zakona o vodama (NN 66/19).

Nakon donošenja ove Odluke o vodnom redarstvu, navedene poslove na uslužnom području javnog isporučitelja vodnih usluga, obavljat će vodni redari Vodoopskrbe i odvodnje d.o.o.

U tom smislu Vodoopskrba i odvodnja d.o.o. kao tijelo javne vlasti ovlaštena je pokrenuti i provoditi upravni postupak, postupati i neposredno rješavati o pravima, obvezama ili pravnim interesima fizičke ili pravne osobe, rješenjem narediti priključenje na komunalne vodne građevine i drugo usklađenje s propisima čiju primjenu nadzire, neposredno primjenjujući zakone, druge propise i opće akte kojima se uređuje vodno redarstvo.

Pravna ili fizička osoba protiv koje je pokrenut upravni postupak, dužna je postupiti po rješenju, a u protivnom čini prekršaj prema navedenim zakonima.

Cilj donošenja Odluke o vodnom redarstvu je provođenje odredbi zakona koje su usmjerene na učinkovitiji i neposredniji nadzor nad primjenom odredaba Zakona o vodnim uslugama i Zakona o vodama.

Odluka se temelji na Zakonu o vodnim uslugama, Zakonu o vodama i na odredbama Zakona o komunalnom gospodarstvu (NN 68/18, 110/18, 32/20) u dijelu koji se odnosi na postupanje vodnih redara.